Gjok Beci

Gjokë Gjin Beci (Zajs, Shqipëri, 30 korrik 1939 - Tiranë, 14 shkurt 2014), autor tekstesh këngësh dhe poezish shqiptar. 

Nisi punë në vitin 1955 si mësues në Mirditë, dhe vitet 1960-67 ishte gazetar i Radio Gjirokastrës në Gjirokastër dhe u kthye në Mirditë si drejtor i Bibliotekës së Shtetit në Rrëshen për vitet 1967-74. Me kthimin në Rrëshen nisi shkrimin e teksteve të këngëve dhe në vitin 1970 botoi një përmbledhje poezish, "Kur zgjohen bjeshkët".

Mbas një periudhe "punë korrektonjëse" në ndërmarrjet e ndërtimit të Rrëshenit, në vitet 1979-1985 u bë drejtor i shtëpisë së kulturës në Rubik dhe nga viti 1985 e deri në vitin 1992 ishte drejtor i qendrës së kulturës në Rrëshen.

Ka shkruar tekste këngësh të paraqitura në 18 festivale të RTSh-së, ku njihet për “Rrjedh në këngë e ligjërime” të vitit 1980, të kompozuar nga Fehmi Ibrahimi dhe të kënduar nga Vaçe Zela, si dhe për ansamblin folklorik të Mirditës, kënga e të cilit "Xhamadan i trimërisë" mori çmimin e parë në Festivalin Folklorik të Gjirokastrës në vitin 1978.

Pas viteve '90 botoi dhe disa libra të tjerë me poezi, dhe u njoh për këngën "Kosova e shqiptarisë."

Në vitin 2009 u dekorua me titullin “Mjeshtër i madh i punës”nga presidenti Bamir Topi.

Kategoria:Biografi shqiptare
Kategoria:Poetë shqiptarë
Kategoria:Lindje 1939
Kategoria:Vdekje 2014